
относно доклада на Комисията за Украйна за 2025 г.

(2025/2259(INI))
Европейският парламент,
–	като взе предвид предишните си резолюции относно Украйна,
–	като взе предвид работния документ на службите на Комисията от 4 ноември 2025 г., озаглавен „Доклад за Украйна за 2025 г.“ (SWD(2025) 0759), и придружаващото го съобщение на Комисията, озаглавено „Съобщение относно политиката на ЕС за разширяване за 2025 г.“ (COM(2025) 0690),
–	като взе предвид член 55 от своя Правилник за дейността,
–	като взе предвид доклада на комисията по външни работи (A10-0000/2026),
А.	като има предвид, че Парламентът осъжда по възможно най-категоричен начин руската агресия срещу Украйна и подкрепя правото на Украйна на суверенитет, независимост и териториална цялост в рамките на международно признатите ѝ граници;
Б.	като има предвид, че Украйна прояви забележителна издръжливост по пътя си към членство в ЕС въпреки продължаващата руска агресивна война;
В.	като има предвид, че Украйна запазва ангажимента да приведе законодателството си в съответствие с достиженията на правото на ЕС;
Г.	като има предвид, че е постигнат напредък, но са необходими повече усилия за укрепване на принципите на правовата държава в Украйна и за борба с корупцията;
Д.	като има предвид, че демократичните институции на Украйна доказаха способността си да се адаптират в условията на военно положение; като има предвид, че Украйна следва да продължи да работи за осигуряване на прозрачност и баланс на правомощията;
Е.	като има предвид, че гражданското общество продължава да бъде стълб на устойчивостта и демокрацията в Украйна, въпреки че случаите на натиск срещу активисти пораждат опасения и изискват действия от страна на правителството;
Ж.	като има предвид, че интеграцията в ЕС се радва на широка подкрепа сред украинското общество и институции и продължава да бъде основна движеща сила за демократичното развитие на Украйна;
I. Актуално положение по отношение на руската агресивна война и санкциите на ЕС
1.	отново заявява непоколебимата си солидарност с народа на Украйна и подкрепата си за независимостта, суверенитета и териториалната цялост на страната в рамките на международно признатите ѝ граници; категорично подчертава неотменимото право на Украйна на самоотбрана в съответствие с член 51 от Устава на ООН;
2.	призовава ЕС и неговите държави членки да увеличат помощта за защита на правото на Украйна на самоотбрана; настоява, че ЕС и неговите държави членки заедно с партньорите и съюзниците трябва да допринесат за осигуряването на стабилни и правно обвързващи  гаранции за сигурност за Украйна, така че да бъде възпирана по-нататъшна агресия от страна на Русия;
3.	приветства съобщението на Комисията от януари 2026 г., че ще предостави 90 милиарда евро критична подкрепа за бюджетните и военните нужди на Украйна през двугодишния период 2026 – 2027 г.;
II. Ангажимент за присъединяване към ЕС
4.	горещо приветства неотслабващия ангажимент на Украйна да изпълни изискванията за членство в ЕС; приветства приключването на процеса на скрининг за всички клъстери и настоятелно призовава Унгария да спре да налага вето върху отварянето на преговорни клъстери; приветства решението на Комисията и на кипърското председателство на Съвета да продължат преговорите на техническо равнище в очакване на започването на преговорите в бъдеще;
III. Демокрация, принципи на правовата държава и борба с корупцията
5.	отчита извънредните усилия на Украйна да укрепи демократичните институции по време на война; приветства напредъка на Украйна в съдебната реформа и борбата с корупцията; призовава за устойчив напредък в тези критични области;
6.	приветства приемането на плана от 10 точки с приоритети за реформи, договорен между ЕС и Украйна през декември 2025 г. и предназначен да укрепи принципите на правовата държава и да засили мерките за борба с корупцията;
7.	признава усилията, положени за подготовка за демократични избори, които да се проведат след отмяната на военното положение; приветства възстановяването на излъчването на парламентарните заседания, което укрепи демократичната легитимност на Украйна;
8.	отново подчертава жизненоважната роля на Върховната рада за бързото приемане на реформите;
9.	настоятелно призовава Украйна да продължи да действа по проблемите, които възпрепятстват съдебната реформа, особено по отношение на независимостта на съдебната власт; призовава за реформа на Службата за сигурност и Държавното бюро за разследване въз основа на инициативата на президента Зеленски, обявена на 2 януари 2026 г.;
10.	призовава за преразглеждане на мерките на военното положение, включително „измененията на Лозови“, и на практиките на предварително задържане; насърчава по-голямата прозрачност при достъпа до публичните регистри, като същевременно признава нуждите от сигурност по време на война; приветства въвеждането на нов закон за лобирането;
11.	приветства напредъка на специализираните агенции за борба с корупцията при разкриването и наказателното преследване на знакови случаи; приветства въвеждането на механизми за подаване на сигнали за нередности; настоятелно призовава Украйна да гарантира, че институциите за борба с корупцията ще останат независими, като прилага прозрачни процедури за назначаване и въведе стабилни гаранции срещу политически и съдебен натиск;
12.	приветства членството на Украйна в работната група на Организацията за икономическо сътрудничество и развитие (ОИСР) по въпросите на подкупите като положителна стъпка към пълноправно членство в ОИСР; признава напредъка на Украйна в прилагането на законодателството за борба с подкупването по отношение на международните сделки;
IV. Основни свободи и права на човека
13.	приветства ангажимента на Украйна да отстоява основните права въпреки продължаващата руска агресия, по-специално чрез изпълнението на пътната карта за принципите на правовата държава, приета през май 2025 г.; призовава Украйна да гарантира продължаване на подкрепата за свободата на изразяване и независимостта на медиите; призовава да се преразгледат ограничителните мерки на военното положение, за да се постигне увереност, че тези мерки са необходими и пропорционални;
14.	изразява задоволство, че украинското гражданско общество продължава да бъде активно въпреки военновременните трудности; настоятелно призовава украинските органи да засилят консултациите с гражданското общество и социалните партньори и да гарантират, че техните мнения се вземат надлежно предвид;
V. Регионално сътрудничество и добросъседски отношения
15.	приветства по-интензивните усилия на Украйна да приведе позициите си в съответствие с тези на ЕС и Световната търговска организация; насърчава тясното координиране с ЕС по отношение на международните търговски преговори;
16.	приветства засиленото сътрудничество по въпросите на сигурността и отбраната между Украйна и ЕС и неговите държави членки, по-специално чрез Европейския механизъм за подкрепа на мира;
VI. Социално-икономически реформи
17.	насърчава украинското правителство да възприеме системен подход към реформата на публичната администрация и управлението на публичните финанси, като осигури съобразяване със  съществуващата пътна карта;
18.	приветства успешната реформа на Бюрото за икономическа сигурност на Украйна и неговата Агенция за отнемане и управление на активи;
19.	насърчава Украйна да продължи пътя си напред към интегриране в единния пазар на ЕС; препоръчва тя да следва 10-те приоритета, очертани в плана за приоритетно действие на задълбочената и всеобхватна зона за свободна търговия между ЕС и Украйна; приветства присъединяването на Украйна към „Роуминг като у дома“ на ЕС през януари 2026 г.;
20.	призовава да се полагат постоянни усилия за либерализиране на движението на капитали, включително чрез привеждане в съответствие с Регламента за единната зона за плащания в евро[footnoteRef:2]1, и да се усили борбата срещу изпирането на пари и финансирането на тероризма; [2: 1 Регламент (ЕС) № 260/2012 на Европейския парламент и на Съвета от 14 март 2012 г. за определяне на технически и бизнес изисквания за кредитни преводи и директни дебити в евро и за изменение на Регламент (ЕО) № 924/2009 (ОВ L 94, 30.3.2012 г., стр. 22, ELI: http://data.europa.eu/eli/reg/2012/260/oj).] 

21.	приветства ефективното многостепенно управление на Украйна; приветства напредъка в процеса на децентрализация в съответствие с изискванията за присъединяване към ЕС; призовава за по-нататъшни реформи за овластяване на местното самоуправление;
22.	поздравява Украйна за изпълнението на 63 от 68-те условия за реформи, очертани в плана за Украйна, които по първоначален замисъл трябваше да бъдат изпълнени след края на войната, но въпреки това бяха изпълнени по време на войната, което даде възможност за изплащането на 26,8 милиарда евро през 2025 г.; призовава да се полагат постоянни усилия за изпълнение съгласно Регламент (ЕС) 2024/792[footnoteRef:3]2, по-специално за да бъде насърчена Украйна да приведе законодателството си в съответствие със законодателството на ЕС в областта на обществените поръчки; [3: 2 Регламент (ЕС) 2024/792 на Европейския парламент и на Съвета от 29 февруари 2024 г. за създаване на механизъм за Украйна (ОВ L, 2024/792, 29.2.2024 г., ELI:  http://data.europa.eu/eli/reg/2024/792/oj).] 

VII. Енергетика и устойчиво развитие
23.	приветства значителния напредък, постигнат по отношение на реформите в енергийния сектор, и придържането на Украйна към целите на Европейския зелен пакт и Пакта за чиста промишленост; поздравява Украйна за добрия напредък в изпълнението на нейния национален план в областта на енергетиката и климата въпреки повсеместното разрушаване на енергийната ѝ инфраструктура от страна на Русия;
°
°	°
24.	възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламентите на държавите членки и на правителството и парламента на Украйна.

В рамките на своята изключителна отговорност докладчикът декларира, че в доклада не е включена информация, предоставена от представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:4]1, или от представители на публични органи на трети държави, включително техните дипломатически мисии и посолства, които трябва да бъдат изброени в настоящото приложение съгласно член 8 от приложение I към Правилника за дейността. [4: 1 Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

